L’Exposició del Ninot 2019 obri les seues portes
03 de febrer de 2019

A poc més d’un mes per a la plantà, les falles de Llíria han descobert les primeres peces dels seus monuments en l’Exposició del Ninot 2019, la inauguració de la qual ha tingut lloc esta vesprada a l’edifici Multiusos, on s’exposen també les millors fotografies falleres de l’últim any.

Les falleres majors de Llíria, Marta Torres Expósito i Edurne Romero Lozano, han sigut les encarregades de tallar la cinta i donar per inaugurada la mostra. En este acte, han estat acompanyades pel regidor de Festes Pedro Vicente, el presidente de Junta Local Manolo Romero, i les seues respectives corts d’honor. I també, pels fallers i falleres de les diferents comissions del municipi, que s’han acostat per descobrir un avanç dels monuments que es plantaran enguany als carrers de Llíria.

L’Exposició del Ninot 2019 i la mostra fotogràfica fallera es podran visitar a l’edifici Multiusos fins al dimarts 5 de març, en l’horari habitual del centre, de dilluns a divendres de 09.00 a 14.00 i de 16.00 a 21.00 hores.

Com cada any, la inauguració d’esta mostra és el tro d’avís dels actes centrals de l’exercici faller, que prendran la metxa, el dissabte 23 de febrer, amb l’acte de la Crida. A partir d’ixe moment la crítica, la sàtira, la música i la pólvora ompliran el municipi per celebrar la festa valenciana més internacional: les falles.